Pilipili usioila yakuwashiani

Pilipili usioila yakuwashiani

Waliotangulia kuliona jua hutoa wosia kwa wale ambao ndo kwanza ubwabwa
haujawatoka shingoni kwamba si vyema kufuatilia mambo yasiyowahusu ndewe
wala sikio.Unaweza kuingilia ugomvi baina ya wawili ukidhani
utasuluhisha kumbe utachochea makaa.Vilevile unaweza ukaingilia mambo
ambayo hayakuhusu na badala yake ukaangamia.Wangapi wamepoteza maisha
yao wakijaribu kuwatenganisha wawili waliokuwa wakipigana miereka?
Huenda walisukumwa wakaangukia sehemu mbaya au wawili wale kuwageukia na
kuanza kuwapiga kichapo cha mbwa aliyepatikana akijaribu kuingia
msikitini.

Kaka hawa wawili walipendana kama chanda na pete.Mapenzi yao yaliota na
kunawiri mioyoni mwao toka wakiwa wachanga.Kila mmoja akimpenda mwenzake
na kumtakia mema siku zote.Ugomvi ulikuja kuwanyemelea pale ambapo mke
wa mmoja wao alimkosea mama yao adabu na kumpiga kibao.Peter na Patrick
walimpenda mama yao na kumheshimu sana.Siku ile wote walikuwa wameenda
kazini.Walipoaga asubuhi nyuma yao ugomvi ulizuka baina ya mama na mkaza
mwana wake.

Inasemekana mama alikuwa amekaa sebuleni akikitazama kipindi akipendacho
kwenye runinga.Mama huyu alikuwa amekula chumvi nyingi hivyo hakufanya
kazi tena.Alikuwa mwalimu lakini alikuwa amestaafu tayari.Mkaza mwana
alimjia na kumwita lakini kumbe alikuwa na mawazo chungu
nzima.Hakumsikia alipomwita hivyo ikaonekana kwamba amempuuza na kupigwa
kibao."Mwanangu mbona hivi tena?" aliuliza mama mtu huku akijaribu
kupunguza makali ya kofi alilopewa.

Mama mtu alilia kwa kwikwi kama mtoto.Inaaminika kwamba hakumpenda mkaza
mwana wake toka aletwe pale nyumbani lakini hilo lilikuwa uongo
mtupu.Aliwapenda wavulana wake na wake zao kama pumzi ya moyo wake. Mke
wa Patrick alikuwa kisirani.Alijiona malkia siku zote.Alikosa heshima
kwa wakubwa na wadogo.Licha ya kuzua ugomvi na mama ya mume wake pia
alikuwa amekorofishana na mke wa Peter mara kwa Mara.Ugomvi wao ndio
ulisababisha mke wa Patrick kupigwa marufuku kulikaribia jengo la nyumba
ya Peter.

Mke wa Peter ndiye aliyekuja na kumwambia mume wake kuhusu yote
yaliyokuwa yakijiri.Mume wake kwanza alipigwa na butwaa.Alimjua shemegi
yake kuwa mkorofi lakini si kwa staili ile.Peter alikata shauri ya
kuchunguza ukweli mpaka aujue ulikuwa unasimamia wapi.Kwanza alienda
kumdadisi mama yake.Mama yake hakumficha bali alimwambia ukweli
wote.Baadaye aliyapima maneno ya mke wake na ya mama yake kwa mizani
akapata jawabu.Jambo la mama yake kupigwa lilimkereketa maini si
haba.Akajikuta kafika nyumba ya kaka yake usiku wa manane huku akiliita
jina la shemegi yake kwa hasira.

Alitaka atoke nje ili amweleze sababu ya kudhulumu mama yake kila
uchao.Mke wa Patrick hakutoka badala yake mume wake ndiye aliyetoka na
kumwuuliza kaka yake mbona alipiga kelele usiku.Peter alimwelezea kaka
yake mambo yaliyokuwa yametendeka mchana ule kinaganaga.Kaka yake
hakuamini aliyoyasikia na hivyo akamwita mke wake. Alipomwomba amwambie
ukweli alidinda na badala yake akatunga hadithi ya uongo.Mama mtu
alikuwa na alama shavuni na hata mgongoni.

Kumbe mkaza mwana wake alikuwa akimlazimisha kumfanyia kazi zote za
nyumba na alipokataa angepokea kichapo.Patrick alimpenda mke wake na
kumwamini sana.Licha ya juhudi za kaka yake za kutaka ajue ukweli bado
hakuufahamu.Baada ya mke wake kumaliza kudanganya kuhusiana na shtuma
alizoekewa,alimshika mume wake mkono na kumpeleka kulala.Peter alipoona
giza limeingia alirudi kwake na kujipumzisha.Asubuhi alipoamka aliraukia
kwa kaka yake.Wakati alipofika pale walikuwa hawajaamka hivyo akaamua
kuwasubiri pale nje hadi waamke.Aliyekuwa wa kwanza kutoka nje alikuwa
mke wa Patrick shemegi yake.Alipomsalimia hakuitikia salamu badala yake
Peter akamwambia amweleze ukweli.Peter alifunguliwa kitabu cha matusi na
shemegi yake mpaka akajiona duni.Zikampanda za kwao na kuamua
kumfundisha adabu.Alimpiga makofi kadhaa huku akimwarifu asidhubutu tena
kumkosea heshima la sivyo angekiona kilichomtoa kanga manyoya.

"La sivyo nini?" Peter aliuliza."Unadhubutu vipi kumpiga mke wangu."
aliongeza.Peter alishtuka na kauli ya kaka yake.Bila kupoteza muda
akamjuza kwamba mwanamke aliyekuwa akimtetea ndiye aliyemdhuru mama yao
mzazi.Patrick bila kufikiri alimvamia kaka yake na kumwangusha chini
huku amepandwa na ghadhabu.Akaanza kumpiga mtindo ambao ungedhani
alitaka kumtoa uhai.Peter alipigwa mpaka akapoteza fahamu.Muda huo wote
mke wake alikuwa amelala fofofo asijue kilichojiri kule nje.Alipoamka
hatimaye aligutuka kumkosa mume wake ndani ya nyumba.

Alipoenda nje ndipo alipobaki mdomo wazi kutokana na
aliyoyaona.Alikimbia kumwokoa mume wake ambaye tayari alikuwa amepoteza
fahamu.Alijaribu kumwamsha lakini hakuamka mpaka pale alipommwagia maji
baridi.Licha ya kuwa hali mbaya aliamka na kutaka kupambana na kaka
yake.Aligaragara kama mlevi huku akigonga mlango wa kaka yake kwa
fujo.Alimwamrisha atoke nje mara moja ili amwonyeshe kilichomfanya
jongoo kukosa macho.Patrick alitoka huku akitoa kauli kwamba angemmaliza
Peter siku ile.Njiani mzee mmoja alikuwa akipita.

Rabsha zile hazikumpendeza hivyo akaamua kuingilia kati.Aliingia
katikati yao na kuwashauri waache kuumizana kwani walikuwa ndugu wa toka
nitoke.Kufumba na kufumbua mzee yule alikuwa chini ameangushwa.Kwa
bahati nzuri hakuumia mahali popote ila alipata kuaibika.Wakati huu
umati mkubwa wa watu ulikuwa umekusanyika na kushuhudia kisa hiki.Kaka
hawa waliacha kupigana baada ya kugundua kwamba walikuwa wamemlisha mzee
wa wenyewe michanga.